David Luiz

David Luiz Moreira Marinho (s. 22. huhtikuuta 1987 Diadema, São Paulo) on brasilialainen jalkapalloilija, joka edustaa Kyproksen liigassa pelaavaa Pafosta. Hänen luontainen pelipaikkansa on keskuspuolustaja, mutta hän on pelannut myös puolustavan keskikenttäpelaajan roolissa.
Seurajoukkueura.
David Luiz aloitti ammattilaisuransa Esporte Clube Vitóriasta, jossa hän pelasi ensimmäisen ottelunsa 16-vuotiaana. Hän nousi nopeasti joukkueen puolustuspään luottopelaajaksi, hyvän ilmapelin sekä kovan pelityylin ansiosta.
Benfica (2007–2011).
31. tammikuuta 2007 David Luiz siirtyi portugalilaiseen Benficaan lainasopimuksella. Hän teki ensiesiintymisensä joukkueessa UEFA cupin ottelussa ranskalaista Paris Saint-Germainia vastaan ja pelasi keskuspuolustuksessa yhdessä Andersonin kanssa korvaten loukkaantunutta Luisãoa. Benfica hävisi ottelun numeroin 2–1, mutta eteni jatkoon yhteismaalein 4–3.
12. maaliskuuta 2007 hän pelasi ensimmäisen pääsarjaottelunsa União Leiriaa vastaan. Kauden päätteeksi hän teki viisivuotisen sopimuksen joukkueen kanssa. 5. elokuuta 2007 hän teki ensimmäisen maalinsa ottelussa Sporting Clube de Portugalia vastaan. Kauden aikana David Luiz pelasi kuitenkin vain kahdeksassa ottelussa, Benfican sijoituttua lopulta viidenneksi.
11. tammikuuta 2009 David Luiz teki ensimmäisen maalinsa pääsarjassa kotiottelussa Sporting Bragaa vastaan. Hän pelasi suurimman osan kaudesta vasempana laitapuolustajana. Hän voitti samalla kaudella Taça da Ligan mestaruuden.
Kaudella 2009–2010 hän pelasi yhteensä 49 virallista ottelua. Benfica voitti kauden aikana kaksi pokaalia, ensimmäisen joukkue varmisti 21. maaliskuuta 2010, kun se voitti Taça da Liga loppuottelussa Porton. Myöhemmin keväällä joukkue voitti maan pääsarjamestaruuden viiden vuoden tauon jälkeen.
Chelsea (2011–2014).
Tammikuussa 2011 David Luiz siirtyi Englannin valioliigan Chelseaan 25 miljoonan euron siirtosummalla. Hän teki ensiesiintymisensä joukkueessa 6. helmikuuta 2011 kotiottelussa Liverpoolia vastaan.
1. maaliskuuta 2011 hän teki ensimmäisen maalinsa Chelseassa, kun joukkue kohtasi arkivihollisensa Manchester Unitedin Stamford Bridgellä. Manchester United meni ottelussa 1–0-johtoon, mutta David Luiz tasoitti osumallaan sen numeroihin 1–1 ja lopulta Frank Lampard viimeisteli lontoolaisseuran 2–1-voiton. Toisen maalinsa joukkueessa David Luiz teki 20. maaliskuuta 2011 toista manchesterilaisseuraa Manchester Cityä vastaan päällään.
Luiz pelasi kaudella 2011−2012 Mestarien liigassa 11 ottelua mukaan lukien voitokas loppuottelu Bayern Müncheniä vastaan. Saman kauden FA Cupissa hän pelasi kuusi ottelua, mutta oli voittoon päättyneestä finaalista sivussa reisilihasvamman vuoksi. Kaudella 2012−2013 hän pelasi seitsemän viimeistä ottelua Chelsean voittaessa Eurooppa-liigan
Paris Saint-Germain (2014–2016).
23. toukokuuta 2014 Chelsea ilmoitti hyväksyneensä ranskalaisseura Paris Saint-Germainin ostotarjouksen David Luizista. Siirron toteutumiseksi tarvittiin enää, että pelaaja ja joukkue pääsevät yhteisymmärrykseen henkilökohtaisista ehdoista. Siirto toteutui kesän siirtoikkunan avautuessa 10. kesäkuuta 2014, ja siirtokorvauksen arvioitiin olevan noin 49 miljoonaa euroa. Hän voitti molemmilla PSG:ssä pelaamillaan kausilla triplamestaruuden: liigamestaruuden, Ranskan cupin ja Ranskan liigacupin.
Chelsea (2016–2019).
Kahden PSG:ssä vietetyn vuoden jälkeen, Luiz palasi Chelseaan elokuun siirtoikkunan viimeisenä päivänä. Hän pelasi 33 ottelua Chelsean voittaessa Valioliigan mestaruuden kaudella 2016−2017. Seuraavalla kaudella hän kärsi jalkavammoista, ja pystyi pelaamaan vain kymmenen sarjaottelua sekä kaksi ottelua Chelsean voittaessa FA Cupin. Kaudella 2018−2019 hän pelasi kahta vaille kaikki valioliigaottelut. Eurooppa-liigassa hän pelasi kuusi ottelua, myös voittoisan loppuottelun Arsenalia vastaan.
Arsenal (2019−2021).
Luiz siirtyi 8,7 miljoonan euron siirtosummalla Arsenaliin elokuussa 2019. Hän pelasi kaudella 2019–2020 Valioliigassa 33 ottelua sekä teki maalin lokakuussa Bournemouthia ja Crystal Palacea vastaan. Hän pelasi viisi ottelua Arsenalin voittaessa FA Cupin 2020. Kesäkuussa 2020 Luiz teki vuoden jatkosopimuksen Arsenalin kanssa. Kaudella 2020–2021 hän pelasi Valioliigassa 20 ja Eurooppa-liigassa seitsemän ottelua. Hän teki maalin Valioliigassa helmikuun lopulla Leicesteriä vastaan ja Eurooppa-liigassa lokakuussa Rapid Wieniä vastaan.
Flamengo (2021–2024).
Luiz teki yksivuotisen sopimuksen brasilialaisen Flamengon kanssa 12. syyskuuta 2021. Luiz voitti Flamengossa Brasilian cupin 2022 ja 2024 sekä vuonna 2022 Copa Libertadoresin. Yhteensä hän pelasi vuosina 2021–2024 Flamengossa 132 ottelua ja teki neljä maalia. Joulukuussa 2024 Flamengo ilmoitti, ettei Luiz jatka seurassa enää seuraavalla kaudella.
Fortaleza (2025).
Tammikuussa 2025 Luiz siirtyi Fortalezaan kaksivuotisella sopimuksella, johon sisältyi myös optio kaudesta 2027. Kaudella 2025 Luiz pelasi Fortalezassa seitsemän Brasilian Série A:n ottelua, neljä Copa Libertadoresin ottelua ja kaksi Brasilian cupin ottelua.
Pafos (2025–).
Elokuussa 2025 Luiz purki sopimuksensa Fortalezan kanssa ja siirtyi kaksivuotisella sopimuksella kyproslaisseura Pafokseen.
Maajoukkueura.
David Luiz valittiin ensimmäistä kertaa Brasilian maajoukkueen kokoonpanoon 10. elokuuta 2010 pelattuun ystävyysotteluun Yhdysvaltoja vastaan. Hän teki samaisessa ottelussa myös ensiesiintymisensä uuden päävalmentaja Mano Menezesin alaisuudessa, joka korvasi tehtävässä Dungan vuoden 2010 MM-kilpailuiden jälkeen. Hän kuului Brasilian joukkueeseen Copa Américassa 2011, muttei päässyt pelaamaan. Hän pelasi kaikissa viidessä ottelussa Brasilian voittaessa Maanosaliittojen cupin 2013. 
David Luiz pelasi Brasilian kaikki seitsemän ottelua MM-kilpailuissa 2014, ja teki uransa ensimmäiset maajoukkuemaalit otteluissa Chileä ja Kolumbiaa vastaan. Hänet valittiin kisojen tähdistöjoukkueeseen. Hän pelasi kaksi ottelua Copa Américassa 2015. 
Luiz on pelannut maajoukkueessa 57 ottelua ja tehnyt kolme maalia. Toistaiseksi viimeisen maaottelunsa hän on pelannut kesäkuussa 2017.